b'\n_START_ARTICLE_\nKlaip\xc4\x97dos universiteto Botanikos sodas\n_START_SECTION_\nIstorija\n_START_PARAGRAPH_\n\xc4\xaek\xc5\xabrus Klaip\xc4\x97dos universitet\xc4\x85 (1991\xc2\xa0m.) ir suformavus biologijos, ekologijos bei rekreacijos studij\xc5\xb3 programas, i\xc5\xa1kilo b\xc5\xabtinyb\xc4\x97 sukurti \xc5\xa1i\xc5\xb3, taip pat ir kit\xc5\xb3 specialybi\xc5\xb3 studentams ir d\xc4\x97stytojams studij\xc5\xb3, mokslini\xc5\xb3 tyrim\xc5\xb3 baz\xc4\x99. D\xc4\x97l \xc5\xa1ios prie\xc5\xbeasties 1993 metais \xc4\xafkurtas Klaip\xc4\x97dos universiteto Botanikos sodas. Sodo \xc4\xafk\xc5\xabrimo iniciatorius ir pirmasis direktorius buvo prof. A. M. Ol\xc5\xa1auskas.\n_START_SECTION_\nAugal\xc5\xb3 kolekcijos\n_START_PARAGRAPH_\n\xc4\xaek\xc5\xabrus Klaip\xc4\x97dos universiteto Botanikos sod\xc4\x85, spygliuo\xc4\x8di\xc5\xb3 med\xc5\xbei\xc5\xb3 ir kr\xc5\xabm\xc5\xb3 sodinuk\xc5\xb3 bei \xc5\xbeali\xc5\xb3j\xc5\xb3 augini\xc5\xb3 padovanojo Kauno Vytauto Did\xc5\xbeiojo ir Vilniaus universiteto Botanikos sodai, individual\xc5\xabs augal\xc5\xb3 kolekcionieriai. KU Botanikos sodas bendradarbiauja su Lietuvos ir pasaulio botanikos sodais bei arboretumais (~100), vykdo s\xc4\x97kl\xc5\xb3 ir \xc5\xbeali\xc5\xb3j\xc5\xb3 augini\xc5\xb3 mainus, kaupia auginam\xc5\xb3 augal\xc5\xb3 s\xc4\x97kl\xc5\xb3 fond\xc4\x85. D\xc4\x97l \xc5\xa1ios prie\xc5\xbeasties augal\xc5\xb3 kolekcijos nuolat papildomos naujais augalais._NEWLINE_Dekoratyviniai ir kiti ekonominiu po\xc5\xbei\xc5\xabriu vertingi augalai kaupiami ir eksponuojami trijose kolekcijose: dendrologin\xc4\x97je, vaistini\xc5\xb3 ir prieskonini\xc5\xb3 augal\xc5\xb3 bei \xc5\xbeolini\xc5\xb3 dekoratyvini\xc5\xb3 augal\xc5\xb3 (daugiame\xc4\x8di\xc5\xb3 ir vienme\xc4\x8di\xc5\xb3 g\xc4\x97li\xc5\xb3). \xc4\xaerengta vijoklini\xc5\xb3 augal\xc5\xb3 kolekcija, alpinariumas bei rozariumas. Medeli\xc5\xb3, kr\xc5\xabm\xc5\xb3 bei g\xc4\x97li\xc5\xb3 dauginimui \xc4\xafveistas medelynas, \xc4\xafrengtas etnografinis g\xc4\x97li\xc5\xb3 dar\xc5\xbeelis, atnaujinta pagrindin\xc4\x97 ap\xc5\xbevalgos aik\xc5\xa1tel\xc4\x97, pastatytas kabantis tiltas._NEWLINE_Botanikos sode eksponuojama ~3000 takson\xc5\xb3 augal\xc5\xb3 (2011\xc2\xa0m.). Introdukuotos augalijos kompozicijai vientisumo ir brandumo suteikia nat\xc5\xabrali augmenija\xc2\xa0\xe2\x80\x93 teritorijoje nat\xc5\xabraliai auga daugiau nei 200 augal\xc5\xb3 r\xc5\xab\xc5\xa1i\xc5\xb3. Did\xc5\xbeioji dalis j\xc5\xb3\xc2\xa0\xe2\x80\x93 \xc5\xbeoliniai augalai, o sumed\xc4\x97jusi\xc5\xb3 augal\xc5\xb3 r\xc5\xab\xc5\xa1in\xc4\x97je \xc4\xafvairov\xc4\x97je vyrauja paprastieji klevai (Acer platanoides), juodalksniai (Alnus glutinosa), baltalksniai (Alnus incana), paprastosios ir v\xc4\x97lyvosios ievos (Prunus padus, Padus serotina), europiniai o\xc5\xbeek\xc5\xa1niai (Euonymus europaeus).\n_START_SECTION_\nEtnografinis dar\xc5\xbeelis\n_START_PARAGRAPH_\nSiekiant lankytojams parodyti tradicinius paj\xc5\xabrio kra\xc5\xa1to etnografinius dar\xc5\xbeelius, KU Botanikos sode \xc4\xafrengtas paj\xc5\xabrio kra\xc5\xa1to etnografinis dar\xc5\xbeelis, su \xc5\xa1iam kra\xc5\xa1tui b\xc5\xabdingomis g\xc4\x97li\xc5\xb3 kompozicijomis._NEWLINE_2012 met\xc5\xb3 duomenimis KU Botanikos sodo etnografiniame dar\xc5\xbeelyje eksponuojami 14 \xc5\xa1eim\xc5\xb3 augal\xc5\xb3 atstovai, o daugiausia j\xc5\xb3\xc2\xa0\xe2\x80\x93 astrini\xc5\xb3 (Asteraceae) \xc5\xa1eimos atstovai. Vienas i\xc5\xa1 svarbiausi\xc5\xb3 veiksni\xc5\xb3, l\xc4\x97musi\xc5\xb3 dar\xc5\xbeeliuose auginam\xc5\xb3 augal\xc5\xb3 \xc4\xafvairov\xc4\x99, buvo augal\xc5\xb3 savyb\xc4\x97s. Da\xc5\xbeniausiai auginti ne tik gra\xc5\xbe\xc5\xabs, bet ir kitaip naudingi augalai, kuriais galima gydytis, tinka maistui pagardinti ar pritaikomi buityje\xc2\xa0\xe2\x80\x93 audiniams da\xc5\xbeyti, praustis, vabzd\xc5\xbeiams naikinti._NEWLINE_Botanikos sode eksponuojama \xc5\xbealioji r\xc5\xabta (Ruta graveolens), daugiame\xc4\x8diai vaistiniai-prieskoniniai augalai: daugiamet\xc4\x97 saulut\xc4\x97 (Bellis perennis), garbiniuotoji m\xc4\x97ta (Mentha spicata), vaistinis isopas (Hyssopus officinalis), vaistinis skaistenis (Tanacetum parthenium), vaistinis smidras (Asparagus officinalis), vaistinis putoklis (Saponaria officinalis), vaistinis bij\xc5\xabnas (Paeonia officinalis), paprastasis diemedis (Artemisia abrotanum). Etnografiniame dar\xc5\xbeelyje dekoratyvumu pasi\xc5\xbeymi plunksnalap\xc4\x97 rudbekija (Rudbeckia laciniata), trispalv\xc4\x97 na\xc5\xa1lait\xc4\x97 (Viola tricolor). Vienmet\xc4\x97s etnografin\xc4\x97s g\xc4\x97l\xc4\x97s eksponuojamos KU Botanikos sodo etnografiniame dar\xc5\xbeelyje: did\xc5\xbeioji nasturt\xc4\x97 (Tropaeolum majus), kvapusis pel\xc4\x97\xc5\xbeirnis (Lathyrus odoratus), da\xc5\xbein\xc4\x97mis savyb\xc4\x97mis pasi\xc5\xbeyminti balzamin\xc4\x97 sprig\xc4\x97 (Impatiens balsamina). Dvime\xc4\x8di\xc5\xb3 etnografini\xc5\xb3 g\xc4\x97li\xc5\xb3 grup\xc4\x97je puo\xc5\xa1numu ir \xc5\xbeied\xc5\xb3 \xc4\xafvairove i\xc5\xa1siskiria auk\xc5\xa1toji piliaro\xc5\xbe\xc4\x97 (Althaea rosea), o daugiame\xc4\x8di\xc5\xb3 g\xc4\x97li\xc5\xb3 grup\xc4\x97je\xc2\xa0\xe2\x80\x93 \xc5\xa1luotelinis flioksas (Phlox paniculata) ir did\xc5\xbeiagrai\xc5\xbeis jurginas (Dahlia pinnata).'